<classify> NAIBU Waziri wa Mifugo na Uvuvi, Abdallah Ulega amehimiza wavuvi nchini, kujiunga katika vyama vya ushirika ili waweze kunufaika kiuchumi kupitia taasisi mbalimbali za kifedha. Ulega alisema hayo katika Kijiji cha Kanyala Halmashauri ya Wilaya ya Buchosa mkoani Mwanza wakati akitembelea mikoa ya Kanda ya Ziwa, kujionea shughuli mbalimbali za sekta ya mifugo na uvuvi.Wavuvi wengi dhamana ya nyumba ni kikwazo kikubwa mnapohitaji mkopo kutoka benki lakini katika vyama vya ushirika sharti hilo halipo.Vyama vya ushirika ndiyo mdhamini wenu na ukizingatia nimezindua Wavuvi Akaunti iliyoanzishwa na Benki ya Posta TPB tunapokuwa na vyama imara vya ushirika mtakuwa na nguvu na kuweza kupata mikopo yenye masharti nafuu, alisema Ulega Aliongeza kuwa Wizara ya Mifugo na Uvuvi, imeweka mikakati ya lazima kuanzishwa kwa vyama vya ushirika vya wavuvi ili wadau wa sekta ya uvuvi waweze kusonga mbele kiuchumi.Alibainisha kwamba vyama hivyo ni lazima kuhusisha wachakataji, mafundi wa boti na wavuvi. Alisema kwamba anataka biashara ya mazao ya samaki katika Ziwa Victoria, linalochangia asilimia 60 ya mapato ya samaki nchini, kuongezeka na kuchangia zaidi pato la taifa.Ofisa Ushirika wa Halmashauri ya Wilaya ya Buchosa, Martin Kimisha, alisema hadi kufikia Novemba mwaka huu wanatarajia kuwepo kwa vyama vitano ili waweze kunufaika na kumudu uchakataji wa zao la samaki.  <topic>: KITAIFA 